MARTIN. Oprava poškodeného oplotenia okolo materskej školy na martinskom sídlisku Záturčie neprebehla podľa poslanca Martina Makovníka úplne stopercentne. Keďže od hlavnej cesty chýbalo na plote niekoľko dielov, ktoré poškodili vandali, bolo potrebné ich nahradiť. Doplnené časti však podľa Makovníka "bijú" rovno do očí. Opravu robilo mesto.
"Na prázdne miesta mali osadiť výplne z rovnakého pletiva, aké tam bolo pôvodne. Prázdne časti sú už síce zalátané, ale z úplne iného materiálu a celé to vyzerá veľmi neesteticky. Mesto som preto požiadal, aby opravu plota urobili opäť a dôslednejšie," vyslovil sa Martin Makovník, ktorý by bol tiež rád, keby sa zrenovovalo i staršie zábradlie, ktoré sa nachádza na druhej strane cesty oproti spomínanému plotu.
"Zábradlie lemuje potok a vyzerá veľmi nestabilne. Ak by sa oň niekto silnejšie zaprel, spadne do vody," vykresľuje situáciu martinský poslanec.
Ako nám však povedala hovorkyňa mesta Zuzana Kalmanová, chýbajúce dielce do oplotenia v súčasnosti nie je možné nikde kúpiť a museli by sa dať vyrobiť jedine na zákazku. "Vzhľadom na krátkosť času a nútenú správu, kedy bežná údržba majetku mesta nie je možná, rozhodli sme sa areál škôlky zabezpečiť doplnením pletiva, ktoré sme na pôvodný plot pevne prichytili, aby spĺňalo účel," opísala postup Kalmanová.
Podľa jej ďalších slov, je takáto oprava len dočasná a keď sa na ňu neskôr vyčlenia peniaze, plot kompletne zrekonštruujú.
"Zábradlie pri potoku nám dodávateľ opraví už v priebehu tohto týždňa. Najskôr ho úplne odstránia, jednotlivé diely spevnia, nanovo zmontujú, natrú farbou a znova osadia," doplnila hovorkyňa k nestabilnej zábrane lemujúcej neďaleký potôčik.